khistorydata/jeongjo-sjw-relations huggingface dataset:
정조 7년 · 목
右尹尹師國啓言。沙峴橋梁。因濬川堂上陳白。已有成命。而使燻造契。擔當修築云。此則有不然者。所謂燻造契。年前上言。竝除雜役。凡於 陵幸時。道路修治之役。渠輩專當之意。成出節目。而至於橋梁。元非契人所可擧行。故契人輩以此屢屢白活。不可不一番稟定然後。方可始役。而前後判尹欲爲陳稟。而未及爲之。今適判堂奉命在外。故臣旣入侍敢遠矣。敎以以。此出擧條。與濬堂相議。後日次對稟處。
정조 7년 · 강
遞大司憲洪良浩。大司諫林錫喆。執義兪彥脩。司諫李福徽。掌令盧瑞國安鼎大。持平趙弘鎭。獻納申致權。正言李尙度。以尹塾爲大司憲。朴祐源爲大司諫。林道浩爲持平。鄭昌順爲承旨。金履正爲修撰。
정조 7년 · 목
敎曰。常參兩司。不可不備員。違牌臺諫許遞。與踏下之代。前望單子入之。又敎曰。都承旨前望單子入之。又敎曰。玉堂前望單子入之。又敎曰。新除授玉堂牌招察任。
정조 7년 · 강
遞判尹徐浩修。吏曹參議兪彥鏶。以沈豊之爲吏曹參判。趙鼎運爲參議。備薦也。
정조 7년 · 목
敎曰。在外判尹許遞。今日政差出。又敎曰。銓曹事苟艱甚矣。亞銓前望。在京只是一人。吏曹參判有闕之代議薦。待下批牌招開政。在外參議今姑許遞。一體議薦。
정조 7년 · 강
御誠正閣。行晝講。召見輪對官。同經筵鄭一祥。特進官李★(土+甲)。承旨鄭昌順。玉堂李鼎運。假注書徐瀅修。兼春秋金龍顯。金鳳顯宗臣凝善君爔。武臣副護軍具明謙。
정조 7년 · 목
講孟子。○予曰。朴祐源之騎堂望。點下於大諫特除之前。故下望筒時。使傳此意於院中。豈司謁不傳耶。昌順曰。臣非該房。故不能詳知矣。予曰。該房誰也。昌順曰。李亨逵而俄才出去矣。予曰。玉堂牌去來。雖不入來。旣已登筵。開講可也。
정조 7년 · 강
吏曹參判沈豊之。疏辭新除亞銓之任。賜例批。
정조 7년 · 강
持平林道浩避嫌乞遞。賜批。
정조 7년 · 목
避嫌略曰。栢府除旨。適下於殿座之時。詣臺傳啓矣。卽伏見擧條下者。大臣以今日不言三司。至請問備。臣以論思之職。旣參入侍。則不言之失。臣亦難免。何敢晏然乎。請命遞斥。㧗以勿辭。
정조 7년 · 강
命誕日陳賀權停。
정조 7년 · 목
因禮曹國忌齊戒以二十四日退定。磨鍊節目草記。有是命。
정조 7년 · 강
命洪忠兵使。不多日內辭朝。
정조 7년 · 강
罷大司憲尹塾職。
정조 7년 · 목
敎曰。旣稱無他情。而一邊出牌。坐違三召。處義也分義也。俱甚乖當。更令牌招。有傷國體。大司憲尹塾罷職。
정조 7년 · 강
命禁堂削黜及削職人。竝敍用。
정조 7년 · 목
敎曰。旣非首創。則獨入現告。殊欠綜核之政。且今爲日已久。以此以彼。合有收敍之擧。禁府堂上削黜及削職人員。特竝蕩滌敍用。
정조 7년 · 강
命削黜罪人鄭好仁放送。
정조 7년 · 목
敎曰。不足深非。槪其人品然耳。況今處分已踰月。削黜罪人鄭好仁放送事。分付。
정조 7년 · 강
有政。吏曹參判沈豊之。參議趙鼎鎭。兵曹判書李★(土+甲)進。
정조 7년 · 목
以嚴璹爲大司憲。金和中爲執義。李昌漢爲司諫。柳翼之權坪爲掌令。趙錫穆爲獻納。崔守魯爲正言。姜世晃爲判尹。洪良浩爲兵曹參判。李柱國爲左尹。金履素爲同經筵。李在亨爲蔚山府使。李聖濂爲熙川郡守。柳光璧爲釜山僉使。○敎曰。新除授都憲。聞有實故。勢難行公。許遞。今日政差出。又敎曰。有闕之代及初仕。今日政盡爲差出。○再政。以柳義養爲戶曹參判。李命植韓光會鄭民始爲知經筵。柳義養爲同義禁。尹載伋爲 孝陵參奉。李命暹爲 元陵參奉。載伋以下。初仕也。
정조 7년 · 목
敎曰。 陵行時內吹兼內吹。例有賞格。而未及下敎矣。依例頒給事。分付兵曹及該軍門。應行之事。尙不提稟。該次知宣傳官。從重推考。
정조 7년 · 강
命文蹟誤傳承旨重推。
정조 7년 · 목
政院啓言。日前以 元陵莎草有無頉形止草記事。自政院問啓事命下矣。問于禮曹判書李在簡。則以爲。今月二十六日回鑾之後。 元陵莎草有無頉。限解凍間十日草記事。奉承傳。而自今晦日爲之事。則未見文蹟。不得知委擧行。雖有此問啓之命。不勝惶恐云矣。敎以。其時誤傳承旨。從重推考。
정조 7년 · 목
敎曰。騎堂口傳。詣閤前擬入。諫長前望。臨殿時點下。特因頒布之先後易次。方帶後授之臺銜。忽呈已遞職肅單。事體所在。苟簡甚矣。且以此提敎。俾勿相混。而政院之不有傳敎。徑捧不當捧之肅單。所失非細。當該承旨從重推考。
정조 7년 · 목
予曰。試官承牌諸員皆進乎。領議政鄭存謙曰。未及皆進矣。予曰。催促可也。存謙曰。誕辰陳賀。自是朝家應行之禮。而聖志撝謙。群情抑鬱。伏願亟賜愈兪音。以副擧國顒祝之情焉。禮曹判書徐有隣曰。列聖朝應行之典。恐不可已也。予曰。不必循例爲之矣。存謙曰。今番使行。皇帝寵之以詩。使行還後。當有謝恩使。而節使之行不遠。節使之兼行謝恩。似或便宜。而領府事之意以爲。節使外宜有別使云。徐判府事之意亦然矣。予曰。他大臣之意何如。存謙曰。此事爛議諸大臣然後。可以決定矣。予曰。自有已行之前例。冬至使行前。以別使決定治行好矣。存謙曰。彼國於我朝。待以曠絕之盛禮。謝恩使恐不可汲汲治送矣。予詢諸備堂。知事具善復曰別使之行。卽速治送似好。而今番使行還來之前。恐未及發行矣。予曰。謝恩單使。雖是不可已之事。而與節使之行相値。則殊非別使治送之意。當於節使拜表之前。汲汲治送可也。存謙曰。彼國之許多恩典。今未及詳知。而使行先來。當在晦前。云姑俟其還。恐合事宜矣。予曰。謝恩單使浮費。與節使之行。別無增損乎。存謙曰。浮費則別無增損矣。予曰。取考戊戌謄錄。有司堂上。今日問議于諸大臣以來可也。司直李命植曰。驛馬待令。恐或未及矣。存謙曰。驛馬兩西之所當責應。預爲分付似好矣。予曰。有司堂上有不來者耶。命植曰。徐造修不來。而金華鎭則有病云矣。予曰。雖有身病。暫爲行還可也。仍敎曰。摠戎使入來乎。副司直李敬懋曰。入來矣。予曰。向日科場冒入者。卞別虛實乎。敬懋曰。河東金星五爲名人。奸狀現發。故更爲査實。則此是衛將行賂而然矣。予曰。禁將於此等事。嚴明究覈。不顧顏私。甚爲可尙矣。存謙曰。科場冒入。有關後弊。不可不嚴査處之矣。刑曹判書鄭一祥曰。其中趙學順爲名人。極涉殊常。固當覈實治之矣。予曰。此不可置人於䵝昧之科。且喪性之人。不足深誅。査實草記後。下本道監營治之可也。存謙曰。洪良浩疏中。車制甓法。姑勿送三軍門所屬。令上使軍官解事者。知來。似好矣。善復曰。此與獨輪車之制相似矣。予曰。向日御營車制何如。左尹李柱國曰。此則所謂大板城者矣。予曰。年少武弁。見知此等制樣好矣。存謙曰。向日判尹所奏帽稅事。更問。則皮雜物一節。似不能無弊。下詢譯院市署提調處之何如。予曰。提調所見何如。右參贊鄭昌聖曰。聞禮判之言。非皮雜物。則廛人全無所利云矣。予曰。銀子外雜物貨亦入乎。有隣曰。雜物貨多入。而皮物則尤有弊焉。若除皮字。以雜物爲名色則似好矣。予曰。詳問民情。譯院更爲停當以奏可也。存謙曰。東萊參卜定。前頭必有弊。且今度支轉儲不豐。誠可悶矣。予曰。若信使非久入去。則必有狼狽之患。預申飭儲置。以備來頭需用好矣。有隣曰。卽見 元陵陵官報狀。則連日摘奸。莎草無頉。待解凍後。更加修補似好矣。予曰。依此爲之可也。敬懋曰。禁衛中軍有闕之代。以前北兵使李鼎炳差下何如。善復曰。李達洙金海柱。俱合此任矣。敬懋曰。金海柱方在罪勘中矣。予曰。以何事被罪乎。向來嶺南御史。必詳知之矣。校理沈基泰曰。臣之所査出者。卽壬寅條文書。而金海柱遞歸。旣在壬寅前。則海柱之被罪誠冤矣。而海柱之遲晩納供。誠是異事。臣近始聞知。取考兵曹所在各道閫帥差除案。則壬寅水使。卽具敍五也。臣欲一番首實而未及焉。誠甚惶恐。而以敍五改付標何如。予曰。今何可改付標耶。置之可也。其時所査出者。何樣頉耶。基泰曰。該色吏之私反作。故書啓以色吏幻弄懸奏註矣。予曰。金海柱罪名。蕩滌可也。予曰。熊患近復如何。而間有捕捉者耶。善復曰。近日所捉。爲五箇云矣。予曰。禁營亦有所捉耶。敬懋曰。獵捉之際。慮有民弊。故姑未發捉矣。存謙曰。熊患之尙不止息。此甚可悶矣。予曰。大諫疏草見之乎。存謙曰。未及見之矣。予曰。以一臺諫。直請大臣極律。未有前例。亦關後弊。 先朝禁令。不啻丁寧。則何敢遽請追律。此於頃年徐郁修處分。可見予意矣。予曰。此疏何承旨捧入乎。不可無處分矣。又敎曰。 先朝己巳年日記及徐郁修處分時日記。竝爲考入。予曰。銓郞復古後。百弊俱生。蓋一經此任之後。卽升應敎。旋爲承旨。此路一開。適足增紛更之弊。誠甚悶然。存謙曰。伊時新定之初。冀有一分之效。而害反如是。誠可歎也。予曰。其流之弊。不可勝言。曾聞古之居是職者。積有年所然後。方爲遷轉矣。今則不然。纔經旬月。輒多遷官。此流弊之所以至於此極也。予曰。臺諫出去政廳以啓。
정조 7년 · 강
領議政鄭存謙。以關西災實分等狀覆啓。
정조 7년 · 목
存謙啓言。平安監司李性源災實分等狀啓以爲。江界一邑。置之尤甚。寧邊等二十一邑置之之次。平壤等二十邑。置之稍實。仍以爲尤甚邑尤甚面里賑濟之策。及今預講然後。方可無渙散之慮。之次邑尤甚面里與尤甚邑尤甚面里。別無異同。而昨年是豐歲。閭里間尙有餘儲。姑不可輕議開賑。當與列邑守宰。往復消詳。民間形勢。轉或遑急。而營邑事力。有不可私自措劃者。則追後狀聞計料。後錄諸條。請令廟堂稟處分付矣。其一。尤甚邑尤甚面里新還。限三分一。以相當精實穀準折代捧。待明秋還作本色。之次邑尤甚面里。限四分一代捧事也。其一。舊還磨鍊二萬石。同時幷督。誠有所不忍。尤甚一邑。全數停退。之次邑尤甚面里。折半停退事也。其一。推奴徵債。限明秋防塞事也。其一。尤甚邑限明年勿定配所事也。分等依狀請施行。新還代捧事。尤甚邑尤甚面里。限四分一。之次邑尤甚面里。限五分一。以相當穀準折代捧。待明秋還作本色。舊還停退事。尤甚邑則特許金數停退。之次邑則有難一例許施。使之分排準捧。推奴徵債防塞事。勿定配所事。竝依狀請施行之意。請分付。從之。敎以。新還代捧。舊還停退事。依狀請許施。
정조 7년 · 목
領議政鄭存謙啓言。平安監司李性源狀啓以爲。平壤城操。今雖當次。而農形告歉。五邑軍民之裏糧留連。有主客俱困之慮。城操停止事。請令廟堂稟處矣。兵營操鍊。旣命停止。城操亦爲一體停止事。請分付。從之。
정조 7년 · 강
命順天外四面左水營還穀。移捧於濟民倉。
정조 7년 · 목
領議政鄭存謙啓言。前因副校理李泰永疏論順天府外四面民人所受左水營還穀。越海輸納之弊。令道臣商確便否狀聞之意。覆奏分付矣。卽見全羅監司趙時偉狀啓。則枚擧閫邑牒報。以爲左水使孫相龍所報。則歸重於軍餉。不欲移捧於外倉。地方官李惠祚所報。則曲循民情。必欲捧留於外倉者。俱有所據。臣意則從民願捧置於附近倉。實合事宜。而栗倉旣皆頹圮。末由積置。濟民倉果皆完固。可合儲置。自今爲始。外四面民人之還穀。移捧於濟民倉。而栗倉監色。移之於濟民倉。以省員役加出之弊。令廟堂稟處爲辭矣。應旨之疏。旣陳其弊。按道之臣。備陳民情。請依狀請許施。從之。敎以。曾經完伯之人。各陳所見也。江華留守金魯鎭曰。臣在本營時。稔聞其弊。而濟民倉移捧之請。似無拘掣之端矣。禮曹判書徐有隣曰。順天民之受水營糴弊者。合爲八面。而完伯之只以折半四面。移捧外倉爲請者。出於重軍餉恤民瘼。兩相便宜之意。且濟民倉廣闊完固。捧留此處。尤合事宜矣。刑曹判書鄭一祥曰。臣則在藩未久。順天府水營還弊。未及聞知。而民弊果如道啓。則移捧濟民倉。似爲便宜矣。予曰。曾經水使之人。亦陳所見也。行副司直李敬懋曰。臣之曾經湖左水使。已過二十餘年。今不可領會便否仰對矣。予曰。其時京試官。必詳知之。進奏也。持平李泰永曰。順天地方。五十八面。而其中八面。則以近於水營之故。全付水營之糶糴。而八面中四面。隔以海港。每當收納之時。則必有涉險之勞。故民人輩私聚財力。設倉於栗島面。以爲輸置之地。此所謂栗倉也。其時水使亦從民願。數年行之矣。近年以來。栗倉漸至空棄。穀物依舊移捧。民間痼弊。又復如前。將至渙散之境。聞臣以侍從。奉命南下。遮路來訴。必欲仰聞於朝矣。水營還穀。厥數太多。民不勝其弊。而軍餉至重。似難擧論。至於涉海輸納之弊。則不可不從便變通。若棒留外倉。則實爲莫大之惠矣。從之。敎以。竝與京試官所奏。出擧條。
정조 7년 · 강
命赴擧及差使員上來守令。今日內下送。
정조 7년 · 목
領議政鄭存謙啓言。此時守令曠官。誠爲可悶。差使員上來守令。三明自當下去。而科時上京守令。請催促下送。敎以。赴擧守令及差使員上來守令。竝令今日內下送後草記。
정조 7년 · 강
命黃腸板䂨取。原春全羅兩道。待年豐擧行。
정조 7년 · 목
領議政鄭存謙啓言。長生殿內外黃腸板䂨取年限。原春道則五年一次。全羅道則十年一次。而年限已過。當發遣郎廳。依例擧行。而第兩道穡事俱歉。請待年豐擧行。從之。
정조 7년 · 강
遞右捕將李昌運。同義禁柳義養。
정조 7년 · 목
領議政鄭存謙啓言。右捕將李昌運病難察任云。捕將之任請許遞。又啓言。金吾聞多滯囚。在外禁堂許遞。兵曹參判柳義養金吾之任。請竝姑許遞。幷從之。
정조 7년 · 강
命嶺東北關兩道之民。各別安集。
정조 7년 · 목
領議政鄭存謙啓言。嶺東九郡。北道南關。失稔孔慘。民情遑急。或轉而之他云。蓋兩道之民。土着不固。輕於移徒。先事懷綏之道。專係分憂之臣。各別安集。俾無一民流散之弊事。不容遲待年分之狀。爲先以令申之意。請分付該道道臣。使之另飭災邑守令。從之。
정조 7년 · 목
領議政鄭存謙啓言。今番盛京禮部咨文出來。當有謝恩之擧。此與循例謝恩有異。不可順付於節行。謝恩使。請分付該曹。卽爲差出。從之。
정조 7년 · 강
命江華都試勸武軍官。一體許赴。
정조 7년 · 목
江華留守金魯鎭啓言。本府都試。每年設行。而其中勸武軍官。設置已久。獨未許赴。名以勸武。未免斑馼。事係科試。有難擅便。一體許赴。恐亦爲慰悅激勸之道。故敢達矣。從之。
정조 7년 · 강
命訓局兼料未劃送二年條。依草記擧行。
정조 7년 · 목
禮曹判書徐有隣啓言。臣待罪度支時。訓局兼料草記。今年條以後。謹依批旨。已爲商確稟處矣。至於未劃送二年條。所當依草記擧行。而未承下敎。故敢達矣。從之。
정조 7년 · 강
命行司直鄭好仁上疏。還給。
정조 7년 · 강
命杆城郡守金載華。嚴飭下送。
정조 7년 · 목
原春監司蔡弘履。以杆城郡守金載華催促下送馳啓。敎以。渠之親病。果難强令下送。直以改差之意草記。否則從速嚴飭下送後草記。
정조 7년 · 강
召見下去守令及備局有司堂上于誠正閣。禮曹判書徐有隣。參判趙時俊。副司直徐浩修。
정조 7년 · 목
予曰。守令次次進前。忠州牧使李義綱。進奏職姓名訖。杆城郡守金載華進伏。予問職姓名後。敎曰。何日當還乎。載華曰。賤疾適苦。姑未定日下去日子矣。予曰。待病少愈。卽卽還任。如難强赴。呈遞可也。新昌縣監洪益烈進奏職姓名訖。予曰。新昌年事何如。益烈曰。晩移乾播處。稍得免凶矣。予曰。洪忠道內。何處稍免歉荒乎。益烈曰。臣所涖邑。稍勝於旁郡矣。予曰。沿路民情。能不遑乎。益烈曰。沿路所見。擧皆遑急矣。予曰。斯速下去可也。信川郡守曺翬振進奏職姓名訖。予曰。此守令治績果何如。禮曹判書徐有隣曰。臣曾見彼在咸悅任所時事。頗著治績矣。予曰。斯速下去可也。榮川郡守鄭來鼎進奏職姓名訖。予曰。榮川年事何如。來鼎曰。本郡北面。是山底水甚冷。故尤爲失稔。十四面中八面稍勝。其餘則不免歉荒矣。予曰。本郡市直何如。來鼎曰。米石價爲六兩餘矣。予曰。執災處多乎。來鼎曰。若除種役。則可免執災之患矣。予曰。須斯速下去也。端川郡守李漢棟。進奏職姓名訖。予曰。端川年事如何。漢棟曰。本郡水災甚慘。不免歉荒矣。予曰。可以設賑乎。漢棟曰。以年事觀之。不可無賙賑之政矣。予曰。爾須竭力救濟也。漢棟曰。當以誠心奉公矣。予曰。待城門開。卽速下去也。德川郡守沈默之進奏職姓名訖。予曰。德川年事如何。默之曰。年事則今年爲稍豐矣。予曰。市直如何。默之曰。小米一石價爲五兩餘矣。獜蹄縣監任焴進奏職姓名訖。予曰。獜蹄是殘邑。今年能免災乎。焴曰。本邑五面俱歉。不免災邑矣。予曰。本邑民戶幾何。焴曰。民戶爲一千二百餘戶矣。予曰。旣不免災。則可以設賑乎。焴曰。姑觀來頭。可議設賑矣。予曰。爾之初仕。在何年乎。焴曰。臣之入仕。在戊戌正月矣。予曰。此人所對極精明。未知治績之何如。而觀其爲人。足任字牧之責矣。有隣曰。誠如聖敎矣。予曰。須速往善爲之。錦山郡守朴存源進奏職姓名訖。予曰。錦山年事如何。存源曰。頗得免凶矣。予曰。勝於隣近諸邑乎。存源曰。錦山茂朱。俱是近峽之邑。故稍免被災矣。尼城縣監沈禧。進奏職姓名訖。予曰。尼城年事如何。禧曰。本邑十一面中。尤甚爲四面。稍實爲三面。而稍實面。不無尤甚處。尤甚面亦有稍實處。而大抵稍勝於昨年矣。予曰。如爾之言。果何以執災乎。禧曰。此則躬自摘奸。察其虛實。使無弄奸之弊矣。予曰。本邑則果免雹災乎。禧曰。雹災則無之。而晩移甚多。水根不足。故未移處亦黟然矣。予曰。未移處則果爲代播。而以何穀爲代乎。禧曰。以豆太代播。而此亦不免失稔矣。予曰。此亦入於災中乎。禧曰。亦入於執災中矣。予曰。須斯速下去也。敎曰。有司堂上進前。予曰。諸大臣之意見。果何如。時俊曰。諸大臣之意。皆以爲謝恩則旣是一樣。且節使兼謝恩。自有前例。今則冬至節使之行亦不遠。僉議則兼行謝恩無妨云。而判府事鄭弘淳則以爲。兼行無甚別異。不可無別使之治送云。領敦寧金熤。則病重不能獻議云矣。有隣曰。鄭判府事無甚別異之論。儘有意見矣。時俊曰。丙申册封謝恩使行時。前後發行之期。不過數日差遲矣。予曰十月間治送別使何如。時俊曰。如送別使。則不必遲延矣。予曰。度支所入幾何。有隣曰。度支擧行。自有定例。與節使行所入。似不大相懸絕矣。予曰。咨文亦用特異之例。行具亦爲催促以備。趁卽入送如何。有隣曰。特賜御詩。此是曠絕之恩。待先來來到後。可以議定矣。予曰。使臣望筒。卽爲擬入。有隣曰。卽接 獻陵陵官所報。則火巢內熊患。與 宣靖陵一般云。分付三軍門。使之趁卽獵捉。而此後各 陵寢火巢內。如有熊患。依日前下敎。待臣曹移關。從便獵捉之意。一體分付何如。予曰。依他 陵寢例。砲手量宜間間發送可也。
정조 7년 · 강
以趙時俊爲吏曹參判。
정조 7년 · 목
敎曰。政官牌招開政。謝恩使今日政差出。又敎曰。吏曹參判前望單子入之。待下批牌招。同參政事。
정조 7년 · 강
遞刑曹判書鄭一祥。參議兪彥鏶。
정조 7년 · 목
敎曰。詞訟劇地。曠務可悶。試所進去刑曹判書。在外參議。竝許遞。以在京無故人擇差。
정조 7년 · 강
有政。吏曹參判趙時俊進。
정조 7년 · 목
以李太亨爲副修撰。徐造修爲刑曹判書。沈豊之爲禮曹參判。徐有隣洪良浩爲同義禁。尹師國爲副使。姜彛正爲書狀官。○因謝恩使望筒。敎曰。以他大臣中擬入。○以洪樂性爲謝恩使。
정조 7년 · 강
以李柱國爲右捕將。口傳也。
정조 7년 · 강
命盛京禮部咨文撰出回咨。下送灣府。以爲傳送。
정조 7년 · 목
承文院啓言。盛京禮部咨文二度出來。而一度則奉上諭咨也。以來頭使行別伸謝悃之意。撰出回咨。一度則頒賞事知會咨也。以承準之意。撰出回咨。而依近例。竝令文任撰出定禁軍騎撥。下送灣府。使之傳給鳳城將。請以爲轉致盛京。敎以。卽令文任撰出。下送灣府。以爲傳送之地。
정조 7년 · 강
命捧納承旨遞差。
정조 7년 · 목
因大司諫尹塾上疏。敎曰。言與事之如何。姑捨是。以一臺臣。無得直勘大臣某律。 兩朝禁令。至嚴且截。金石之典。昭載王府。曾以此申熤徐郁修。有勘罪之擧。況死後追奪。卽生前一律。至於追律二字下語。尤有重於追奪。似此極律。一臺臣容易句斷。實有關荊棘之慮焉。以此以彼。不可以言官曲恕。依前處分捧傳旨。政院無一字啓辭。無一言微稟。循例捧入。從此法禁。其將歸之弁髦乎。捧納承旨遞差。
정조 7년 · 강
命韓大裕定配分揀。以公罪勘放。
정조 7년 · 목
敎曰。今聞改修都監儀軌堂上言。以郎廳韓大裕之被罪。儀軌役事。無主管之人。且渠本事。以除本司之故。本曹元不供職云。然則渠之爰辭。何不直陳事狀乎。仍而勘罪。殊欠核實。定配分揀。本律以公罪勘放。
정조 7년 · 강
秋曹。以攔入罪人金星五査問啓。
정조 7년 · 목
刑曹啓言。日前殿試攔入罪人金星五所援趙學順處。以星五供辭査問。則以爲今此金星五。乃是素昧者。渠招中往來渠家之說及渠謂渠參榜而與之同入云者。實爲千萬虛謊云。故更與金星五頭面究問。則星五招內。渠所居卽順安。而本縣令之妹夫趙學善及其第學順之名。曾前有所聞知矣。再昨日本曹推問時。詰問其率入之人。故渠以喪性之致。無所指的。果以曾所知名。而今番參初試之趙學順指告矣。今見其面。實是平生初見。誣人之罪。無辭自服。而至於攔入。則屢飢之餘。得飮酒盃。不知不覺之中。見儒生輩之赴擧。忽生觀光之心。直爲冒入而見捉。此外實無他隱情云。故反覆究問。一辭納供。觀其擧措。聽其言語。則決非常性之人。況與學順對質。初不識面。而白地誣援之狀。明白無疑。如此駭妄之類。不可一刻置之於城闉之內。押送本道。令道臣嚴刑勘處。趙學順別無更問之端。請放送。允之。
정조 7년 · 목
予曰。廣州今年年事何如。宇鎭曰。今年不至如昨年之甚。而不免穴農之患矣。予曰。廣州爲尤甚邑乎。之次邑乎。宇鎭曰。之次邑矣。然而通一邑論之。面面各異。大體則不免俱歉矣。予曰。廣州還穀可捧乎。宇鎭曰。間或有可捧面。而若準捧則不可必矣。予曰。民得無防納之弊乎。宇鎭曰。以昨年之大歉。而民得免流散之患。此無他。由朝家賙救之政也。故人人感頌浹髓。如非大不良之民。詎或防納乎。予曰。畓在稍實面。家在尤甚里者。何以區別乎。宇鎭曰。此則當以田畓所在處爲重矣。予曰。竹山雹災聞之乎。宇鎭曰。臣亦聞知。而民情之慘然。不問可想矣。予曰。近日日氣稍暖。不妨於晩稻乎。宇鎭曰。日氣之暖。誠無所妨。而但秋節旣晩。今則似無及矣。予曰。豆太各穀何如。宇鎭曰。豆太皆不成實。而黍栗稍勝矣。予曰。廣州有熊患乎。宇鎭曰。府內亦有此患。而日前捉得一熊矣。
정조 7년 · 목
予曰。虛司果終難區處。有何好策耶。昌順曰。雖欲以都事區處。都事是落職之階。反以爲怨。實無疏滯之道矣。予曰。科弊終難革矣。昌順曰。鄕貢之法。似好矣。予曰。錢貸交通。則安知鄕貢。亦不從貨賂出乎。又敎曰。差祭一事。極有弊矣。祭者宜致誠敬。而差祭是苦役也。誠敬之心。從何出乎。今若以一年祭員。預差而給料。如中原規式則何如。昌順曰。似好矣。
정조 7년 · 강
遞承旨李漢豊。以朴祐源代之。
정조 7년 · 목
敎曰。左承旨許遞。前望單子入之。待下批牌招察任。
정조 7년 · 강
設監試覆試于一二所。一所試官。鄭一祥嚴璹李崇祜林濟遠李頤祥。二所試官。鄭昌聖洪良浩閔鍾顯吳大益金載人。
정조 7년 · 강
吏曹參判趙時俊。疏辭新除亞銓之任。賜例批。
정조 7년 · 강
戶曹判書鄭尙淳。陳疏自引乞遞。賜批。
정조 7년 · 목
疏略曰。臣以庸愚昏憒。觸事遺錯。而至若奏御文字。何等愼重。而未克詳審。荐犯違式。嚴敎之下。兢蹙靡措。臣之昏謬不職之罪。已無所逃。而矧又該郞之推諉。現告未卽擧行。以致成命之許久稽滯。亦由於臣之不善檢飭。一則臣罪。二則臣罪。而罰止問備。未足以贖其萬一。乞賜鐫免。仍命重勘。批以。卿其勿辭行公。
정조 7년 · 목
予曰。非時雷雨。無異夏節。晩稻之未結實者。想多傷損。言念民事。玉食靡甘。第九月之雷。與立冬後有異。而仁愛之天。警告若是。予心之惕若。豈以是而少弛乎。龍輔曰。果如聖敎矣。
정조 7년 · 강
命奴婢査括狀聞時。老故雜頉。一體修啓。
정조 7년 · 목
戶曹啓言。曾因慶尙監司李秉模奴婢査括狀啓。自本曹査問草記事命下矣。發關査問。則回移內。續案文書。自是六年一次修正者。而加括除頉。難以一時竝行。故生產則先爲括付。老故則鱗次査頉。各隨了當。先後封啓者。乃是從前已行之例。今年例依此擧行後。加括之數。先爲登聞。除頉之數。追後修啓。而加括雜頉。成册修正上送。以爲憑考之地云矣。自臣曹前後文書更準。則丁酉式以後六年之內。生產加括。爲七千九百九十三口。老故雜頉。爲八千三百六十五口。取其加括。比諸雜頉。則老故減縮。爲三百七十二口。而壯丁則隨頉隨充。旣準比摠。故納布之數。元無加減。以此推之。則加括除頉之別無相懸可知。而大抵當初狀啓中加括雜頉。不爲竝擧登聞。致有此査問草記之命。此雖從前流來謬例。奏御文字。殊欠消詳。該道臣推考警責。此後則査括狀聞時。老故雜頉。一體修啓之意。請分付。允之。
정조 7년 · 강
放定配罪人李云伊。
정조 7년 · 목
因原春監司蔡弘履。罪人李云伊到配啓本。敎以。放送事回諭。
정조 7년 · 강
秋曹以金尙得等水軍充定啓。
정조 7년 · 목
刑曹啓言。今番庭試初試時。瑞興擧子李世玉。以本縣出身崔道彬代射。原州擧子辛福三。以京居人金尙得代射。安州擧子林仁坤。以本州人韓世圭代射。而自兵曹捉送。日昨殿試時。鳳山擧子吳宗西。以平壤人金龍河代射。瑞興擧子元應常。以本縣出身徐範修代射。永柔擧子金海談。以本縣人韓錫泰代射。亦自兵曹執捉以送。黃州擧子林亨齊趙得性朴命說。安岳擧子元應樞。平壤擧子咸有一咸迪一張和國。成川擧子李正林。高陽擧子薛貴興。變名潛掛兩單。自試所執捉以送故嚴問。則罪狀自服矣。當此科場嚴飭之時。幻弄作奸。若是狼藉。情狀痛駭。借射罪人李世玉等。依法典杖一百後。令兵曹身充水軍。代射罪人出身崔道彬。以令該府擧行事。已爲草記移送。而其餘代射罪人金尙得等。疊單罪人林亨齊等。依法文。竝邊遠充軍。而金尙得碧潼郡。韓世圭延日縣。金龍河寧海府。韓錫參興海郡。林亨齊楚山府。趙得性江界府。朴命說朔州府。元應樞昌城府。咸有一熊川縣。咸迪一河東府。張和國泗川縣。李正林昌原府。薛貴興渭原郡。各定配所。卽爲押送。代射罪人徐範修。係是出身。請令禁府擧行。允之。
정조 7년 · 강
召見時原任大臣閣臣奉朝賀備堂京畿監司于誠正閣。領議政鄭存謙。領府事金尙喆。判府事徐命善鄭弘淳洪樂性。奉朝賀金致仁。原任提學李徽之黃景源徐命膺。提學金鍾秀。原任直提學鄭民始徐浩修。直提學鄭志儉徐有防。檢校直閣金憙。原任直閣金宇鎭徐鼎修金載瓚。檢校直閣徐龍輔。原任直閣鄭東浚。原任待敎李崑秀。待敎尹行任。左參贊金華鎭。禮曹判書徐有隣。吏曹參判趙時俊。京畿監司沈頤之。
정조 7년 · 강
許施京畿還餉代捧穀分數之請。
정조 7년 · 목
京畿監司沈頤之啓言。尤甚之次邑及稍實邑之尤甚面里還餉。以各樣穀物。隨力拮据。從便代納之意。恩綸纔頒。民情胥悅。而隨其所辦。惟意備納。太無限節。則正穀其將盡化皮穀。明春還賑之資必有不實狼狽之患。不可不分數發令。尤甚邑則三分二。之次邑及稍實邑之尤甚面里折半。稍實邑之之次稍實面里三分一。以相當穀代捧。而大米則以小米唐米代捧。勿以皮穀爲代。而竝待明秋。還作本色。似合事宜。請下詢大臣處之。予詢諸大臣。領議政鄭存謙曰。還餉之從便代捧者。欲紓民力。以開新還準捧之路。而道臣或慮代捧之太無限節。有此定分數之請。可知其寧約毋濫之意。尤甚邑三分二。之次邑及稍實邑之尤甚面里折半。稍實邑之之次稍實面里三分一。以精實相當穀。準折代捧。而大米則勿以皮穀爲代。必以小米唐米。依式代捧。竝待明秋還作本色事。依所請施行似好矣。領府事金尙喆曰。道臣分數之請。亦出嗣歲之慮矣。判府事徐命善曰。今年穡事。田穀最歉。民間之以他穀代納。恐或有不願之慮然民願如此。則許施似好矣。判府事鄭弘淳曰。臣亦別無他見矣。判府事李徽之曰。歉歲代捧。不可不許矣。判府事洪樂性曰。從便許代。以爲歉歲之一助矣。敎以。代捧之如是分數無妨。依此爲之。
정조 7년 · 강
命北漢平倉江都大興城餉。捧留本邑。臨津長山兩鎭。從民願從便擧行。
정조 7년 · 목
京畿監司沈頤之啓言。北漢平倉江都大興臨津長山餉穀。係是陰雨之備。年年捧留。誠可悶。本處形勢。亦不可不念。長路負戴之勞。客地留連之弊。必倍於常年。而民力有窮竭之慮。如此歉歲。不可不拔例恤隱。毋論尤甚之次稍實邑。應受與今春轉移。一竝捧留本邑。待明秋還納本所。似合事宜。請下詢大臣處之。予詢諸大臣。領議政鄭存謙曰。北漢平倉江都大興餉穀捧留事。軍餉雖重。此時民情。不可不恤。依所請施行。臨津長山兩鎭。處在孔路。受還之民必多。附近居生者。若令盡爲輸納於邑倉。則反有捨近就遠之慮。此則令本邑往復該廳。分其遠近。從便擧行似宜矣。領府事金尙喆曰。歉歲捧留邑倉之請。每蒙朝家之許施矣。判府事徐命善曰。當從便輸納矣。判府事鄭弘淳曰。旣許捧留。則遠近取舍。一從民願。自當在其中矣。判府事李徽之曰。臣亦別無他見矣。判府事洪樂性曰。從民願輸納。實爲除弊之一道矣。敎以。六處城餉捧留本邑事。依施。其中臨津長山兩鎭。一從民願。兼視道里遠近。從便擧行後。形止使之狀聞。
정조 7년 · 강
命守摠兩營保米番米。以錢代捧。守牒堞軍官米代納。以尤甚面代捧。
정조 7년 · 목
京畿監司沈頤之啓言。守摠兩營牙兵壯抄別破陣守牒堞除番等。納米。此是本營將士支放之需。則一竝代錢。雖爲可悶。目今民勢。若以本米責納。則實無其路。今年亦依他軍保米代錢例。每年四錢折定收捧。而各別嚴飭。毋敢違越。似合事宜。請下詢大臣處之。予詢大臣。領議政鄭存謙曰。守摠兩營保米之特許代錢。旣有昨年已例。依所請許施。而兩營支放之需。亦不可不顧。至於守牒堞軍官之番米。只尤甚面里代捧似宜矣。守禦使鄭民始曰。本廳給料。全出於守牒堞軍保米。今若以錢代捧。則給料之米。勢將換貿。不可以錢分給。廣州年事。比他邑稍勝。而守牒堞除番米之代捧。又是昨年所未行者。一竝代捧。不可輕議矣。予詢諸大臣。領府事金尙喆曰。守禦使所奏。亦有商量而然矣。判府事徐命善曰。竝與守牒堞軍保米。若許代捧。則本廳事勢。亦不可不顧。且是昨年所不行之事。則今不可遽然許施矣。判府事鄭弘淳曰。保米代捧。旣是昨年之所不行。則本廳事。又不可不念矣。判府事李徽之曰。畿伯之奏。專出於爲民之意。本廳事勢之難。畿伯有不可暇念矣。敎以。諸意雖然。民事爲重。守摠兩營之弊。有不可暇顧。兩營保米番米。依狀請以錢代捧。至於守牒堞軍官番米代納。亦不可防塞。以尤甚面代捧。該府尹親自檢察。俾實惠下究。
정조 7년 · 강
許施京畿尤甚邑軍保奴婢身布身貢等停退之請。
정조 7년 · 목
京畿監司沈頤之啓言。軍保奴婢。最多貧窮難支之類。而一家之中。或有父子兄弟多人應役者。當其收捧之時。東西丐貸。鬻賣釜鼎。猶患不給。雖在常年。景色慘然。則況當災歲。一幷督納。便同龜背括毛。一自減疋之後。關係經用者。不敢仰請。而如此之時。膠守無變。亦非仰體德意。尤甚邑各營軍保。各司奴婢身布身貢。依昨年例。分數停退。則窮民庶有息肩之道矣。今此分等。雖有尤甚之次之別。若其民勢。則實無彼此差殊之間。昨年尤甚邑停退條。若以入於今年之次之故。新舊幷督。則民情實難擔當。幷姑爲仍退。待明秋收捧。似合事宜。請下詢大臣處之。予詢諸大臣。領議政鄭存謙曰。一自均廳減退疋之後。軍保與奴婢貢之裁減與停退。豈容輕議。而昨年軍保奴貢。尤甚邑之尤甚面折半停退。餘則三分一停退。係是特恩。此非援例者。而今年災荒。視昨年殆甚。尤甚邑民情。比前尤切。昨年所已施者。到今有難斳持。此則似宜許施。而至於今年之次邑。昨年停退條。竝爲仍退。有非自下之所敢請者。置之爲宜矣。領府事金尙喆曰。一時竝徵。事勢誠難矣。判府事徐命善曰。畿伯所奏。以昨年尤甚而停退。以今年之次而準捧。實有新舊竝督之患。民間事勢之難。誠如其言矣。判府事鄭弘淳曰。昨年停退。旣因災荒。今年年事。又無異於昨年。則今以年條之差異。而議其徵捧。恐非當初如傷之本意矣。判府事李徽之曰。今年穡事。殆有甚於昨年。事勢似難竝徵矣。判府事洪樂性曰。今若幷徵昨年之停退者。則民情實難備納矣。敎以。尤甚邑軍保及奴婢等身布身貢停退事及昨年停退條。今年爲之次處。亦爲仍令停退。一依道伯言施行。
정조 7년 · 강
命京畿沿海各邑。拯米太停退。推奴徵債嚴防。
정조 7년 · 목
京畿監司沈頤之啓言。沿海諸邑。被災最甚。其爲寬民力之道。宜無不用其極。沿海拯米太。一幷姑爲停退。待明秋收捧。似合事宜。請下詢大臣處之。予詢大臣。領議政鄭存謙曰。舊還猶許停退。況拯劣米太乎。依所請許施似宜矣。敎以。拯米今年何可論乎。依所奏停退。又啓言。推奴徵債及各衙門諸宮房。凡係擾民之事。雖在常年。猶當各別嚴禁。而況於今年。尤宜痛革。請各別嚴防。以除民弊。從之。
정조 7년 · 강
命北漢平倉私受米。依昨年例代捧。
정조 7년 · 목
京畿監司沈頤之啓言。北漢平倉私受米。一民所受。少不下二三石。而亦係軍餉。則年年代錢。雖甚可悶。顧今畿內民勢遑急。諸處餉穀。竝請捧留。惟此私受。若以本色責納。則災邑民情。萬無拮据之勢。而昨年已有代錢之特恩。故今年右道諸民之擁馬泣請者。皆是此事。今年亦依昨年例。每石五兩五錢折定代納。則實爲奠安之大惠。而係是恩典。不敢仰請矣。判府事徐命善曰。昨年旣許代錢。則今年亦難本色準納。姑令以錢還捧。待豐作米似好矣。敎以。摠廳保還代納。卽昨年所已施之事。今年豈可不施。依昨年例代捧。
정조 7년 · 강
命畿邑還穀小米代大米則除耗。
정조 7년 · 목
京畿監司沈頤之啓言。今春賑資。以各其邑所在還穀。先爲推移取用。而西米上來後。毋論某穀。皆以西米還報分糶矣。其中大米代。以小米分給者。今秋當還作本色。而凡小米代大米除耗捧上。係是續典。民間亦知此。而皆願免耗備納。此時民情。不可不顧。請下詢大臣處之。予曰。此是續典所載。諸大臣各陳所見。領議政鄭存謙曰。大小米相代。而小米代大米。則除耗者。載於續典。依此擧行爲宜矣。領府事金尙喆曰。此是續典所載。似當許施矣。判府事徐命善曰。依法典施行似好矣。判府事鄭弘淳曰。此非民願。乃是自官分給。旣給小米。代捧大米。又不除耗。則民必稱冤。旣載法典。則依法除耗當然矣。判府事李徽之曰。諸大臣所奏誠然矣。判府事洪樂性曰。旣是法典所載。則似無可論矣。敎以。除耗。
정조 7년 · 강
命廣州楊根分院柴場居民納稅。以小米代捧。
정조 7년 · 목
京畿監司沈頤之啓言。廣州楊根分院柴場居民。皆在近峽之地。家戶每以大米納稅。此乃分院匠手等給料之資也。此等災歲。隨其峽土所出。今年許令小米代納。則亦爲場民之大惠。都提調今方入侍。請下詢處之。判府事徐命善曰。連年以小米代捧。則分院事勢。實無支繼之道。而今年民情。亦不可不曲念。許施似好矣。敎以。依昨年例代捧。
정조 7년 · 강
命湍坡交豐等邑田大米。特爲代捧。
정조 7년 · 목
京畿監司沈頤之啓言。湍坡交豐等邑。一邊近峽之故。頗務黍栗。而値此畓農全失之時。田稅大同。竝以大米責納。則民力實無抵當。惟正之供。雖不可容易變通。麻積皆以田米納稅。湍坡等邑。今年亦依此例。隨其土地所出。畓以大米。田以田米納稅。則在民誠大惠。請下詢大臣處之。予曰。前例何如。諸大臣各陳所見。領議政鄭存謙曰。道臣所請。似出於迫於民情。田稅大同。係是惟正之供。至於田稅。事目尤重。雖當荒歲。無代納之規。此則置之爲宜矣。領府事金尙喆曰。惟正之供。不可輕議矣。判府事徐命善曰。恐不可輕許矣。判府事鄭弘淳曰。田稅則初無代捧之例。蓋以惟正之供。事體甚重故也。比諸大同。尤有別焉。恐難擧論矣。判府事李徽之曰。似不可許施矣。判府事洪樂性曰。如無前例。則不可輕議矣。予曰。惠廳當上出去。前例之有無。詳問以來。徐有隣回奏曰。田稅則初無前例之可論云矣。予曰。大同則何如。有隣曰。雖以大同言之。考之前例。元無推移代捧之例。今若創開。後輒爲例。則實恐大同法意。從此蕩然。四邑大同田大米。勿令代捧。允合事宜矣。敎以。今年本道。何拘常例。特爲代捧。
정조 7년 · 강
許施江都軍餉代錢收捧之請。
정조 7년 · 목
京畿監司沈頤之啓言。江都軍餉。係是陰雨之。備一竝本邑捧留或作錢。誠可悶。而民勢至此。則亦難膠守無變矣。禁御兩營江都餉還。不分於平民。只分於軍卒之故。沿海邑一名所受。幾至數三石。或六七石而俱是米太。如此歉歲。責納多石。則濱死軍卒。實無擔當之勢。只今年代錢收捧。實爲沿海軍民之大惠。請下詢大臣處之。予詢諸大臣。領議政鄭存謙曰。沿海軍卒。當此大無之歲。辦納六七石米太。其勢誠難。代錢收捧。亦足爲目下紓力。依所請許施似宜矣。領府事金尙喆曰。雖是軍餉。此等災歲。宜有權宜之政矣。判府事徐命善曰。軍餉雖重。年事如此。許施似好矣。判府事鄭弘淳曰。數亦不多。許施似好矣。判府事李徽之曰。歉歲代捧。事勢似然矣。判府事洪樂性曰。其在軫恤之道。似當許施矣。從之。敎以。諸條皆已許施。而停免等事。尤甚邑與之次邑尤甚面。一例擧行。
정조 7년 · 강
命今番謝恩。以無方物擧行。
정조 7년 · 목
領議政鄭存謙啓言。今番謝恩。與他循例謝恩有異。方物入送之議。出於酬答之意。而第庚子辛丑。連有方物停止之諭。旣有皇旨。而猶且入送。事面終涉未安。以無方物擧行。恐合事宜矣。從之。
정조 7년 · 강
改差書狀官姜彛正。杆城郡守金載華。
정조 7년 · 목
領議政鄭存謙啓言。謝恩書狀官姜彛正。向以親病。受由下鄕。拜表不遠。難待其上來呈遞。請卽爲改差。又啓言。杆城郡守金載華。促敎之下。不卽還官。殊涉未安。而聞其親年篤老。目下病勢。有難抑情遠赴云。請改差。竝從之。
정조 7년 · 강
命使行外方求請。以京盤纏擧行。
정조 7년 · 목
領議政鄭存謙啓言。今番使行。期日甚迫。外方求請。勢難卜定。依辛卯戊戌年例。以京盤纏擧行之意。請分付該廳。從之。
정조 7년 · 강
遞內醫提調嚴璹。
정조 7년 · 목
內醫都提調徐命善啓言。當此逐日監煎之時。提調嚴璹方在試所。推移無路。合有變通。故敢達矣。敎以。許遞。
정조 7년 · 강
下綸音于京畿被災民人。
정조 7년 · 목
敎曰。予於元良初度日。以餙慶志喜之擧。先行數件蠲恤之政。仍示諸道停免之意。彼大小民人等。尙庶幾知予心之將有待耳。今日卽予生朝也。藩閫牧伯。率皆奉箋稱賀。而惟予一心憧憧者。吾民之方殿屎。恫若在已。安用賀爲。際玆大臣。以庭候造公。畿伯以巡事反面。分等之狀。雖甚纖悉。惟不若面前講確之爲最易領略。倂賜晉對。特許陳達。果然有益。聞其所未聞者。其遑急顚連之狀。宛在我目中。方秋已然。明春可知。嗟。我畿氓。何以料生。凡所以紓民力而裕民食者。一一區劃。其一曰。新還餉之分數代捧也。其二曰。北漢平倉江都大興臨津長山城餉之捧留本邑也。其三曰。守摠兩營之諸色軍校等納米代錢也。其四曰。軍保奴婢等身布身貢。尤甚邑依昨年例停退。而昨年尤甚邑。爲今年之次處。昨年停退條。仍令停退也。其五曰。沿江拯米太之一倂停退也。其六曰。推奴徵債及各衙門宮房凡係擾民之事。一切嚴防也。其七曰。摠廳保還。以錢代捧也。其八曰。西米所分糶中。大米之以小米分給。還作本色者。除耗收捧也。其九曰。廣州楊根分院柴場居民之戶稅。大米以小米代捧也。其十曰。湍坡豐交等大同田所出大米。以田米代捧也。其十一曰。江都禁御兩營屬邑軍餉。以錢代捧。此末段二條。無例之事也。有司之臣。雖有據法爭執之說。而不拘常格。亦許從施。大抵今年年事。均被災損。水田旱田。無甚彼此。而尤甚邑稍實面里。或有勝於之次邑之尤甚處。餉米納米之代捧。身布身貢之停退等事。之次邑之尤甚面里。一依尤甚邑例。施行之意。自廟堂詳細措辭。行會該道。因此而有布及者。噫。有民然後有國。有國然後有還穀餉米焉。今之說者。輒曰捧糴卽小民嗣歲之糧也。況今畿邑穀簿。纔經大賑。在在枵然。見方留儲。多者不過千包。小僅數三百斛。今焉不捧。前頭何以排巡分還云。此說非無據也。予則以爲不然。來後之接濟。固所當念。目前之椎剝。不忍恝視。新還停退一款。玆不得不排衆議。先期頒令。尤甚邑及之次邑之尤甚面里三分一。之次邑之次面里稍實邑尤甚面里四分一。之次邑稍實面里稍實邑之次面里五分一。稍實邑稍實面里六分一。特許停退。惟玆停免之敎。非曰惠也。袛欲少紓民力。稍裕民食也。咨我大小民人。體十行敷心之諭。念九重察眉之意。須各安土。奠厥攸業。毋或重貽予宵肝之念事。亦爲措辭行會。仍令各其長吏。曉告坊曲。兩湖東北民情。無異畿甸。非不欲均施。而姑待年分狀本。當有所措處。先以此意。一體分付洪忠全羅原春咸鏡等道監司處。
정조 7년 · 강
遞判尹李在簡。校理金方行。副校理柳孟養姜忱。
정조 7년 · 목
敎曰。詞訟劇地。委屬可慮。未肅拜判尹許遞。與亞尹未差之代。今日政差出。又敎曰。在外及未肅拜玉堂許遞。今日政差出。
정조 7년 · 강
命翰林李祖承。口傳還付注書。
정조 7년 · 강
召見承旨備堂于誠正閣。左承旨朴祐源。右副承旨趙興鎭。有司堂上徐有隣趙時俊。
정조 7년 · 목
予曰。諸道停退。皆已停當。而分數尙有異同之論。尤甚及之次邑尤甚面里。同爲分等。實爲便好。且歲末停捧。事歸無實。及今分數停退。未知如何。有隣等曰。聖敎誠知至當矣。及今停退。歲末則勿爲停捧甚好。畿內雖曰歉荒。與兩湖不無淺深之別。恐不可同爲分數矣。予曰。昨年尤甚邑結錢。折半蕩減乎。時俊曰然矣。予曰。年分狀啓入來前。預爲停當然後。可無不及之弊。實惠亦足下究。吏曹參判先退。以此筵敎。問議大臣以來。仍敎曰。金虎門仍留。有司堂上入來後。下鑰事分付。予曰。問議有司堂上。如已來待人侍。時俊進伏。予曰。大臣之意何如。時俊曰。尤甚邑三分一。之次邑四分一。稍實邑五分一。而面里則亦倣此分等。恐合事宜云矣。予曰。禮判之意何如。有隣曰。臣亦別無他見矣。予曰。初七日綸音。慶尙全羅洪忠黃海咸鏡五道頒布後。印本各十件上送事。自廟堂分付。
정조 7년 · 강
命湍坡交豐大同田大米。以小米代捧。
정조 7년 · 목
有司堂上徐有隣啓言。今引因畿伯所奏。有湍坡交豐等邑大同田大米。以小米代捧之命。此旣出於軫恤畿民之德意。臣何敢有所煩聒。而考之前例。雖在壬癸乙丙之年。元無推移代捧之例。今若創開。則後輒爲例。實恐大同法意。從此蕩然。四邑大同田大米代捧之令。請特爲還寢。敎以。今年本道。何拘常例。特爲代捧。
정조 7년 · 강
還差備堂金鍾秀等。
정조 7년 · 목
敎曰。行吏曹判書金鍾秀。行副司直兪彥鎬。行左承旨朴祐源。禮曹參判沈豊之。備局堂上還差。
정조 7년 · 강
有政。吏曹判書金鍾秀。參判趙時俊。參議金憙。兵曹判書李★(土+甲) 。參判柳義養進。
정조 7년 · 목
以申大升爲大司諫。尹師國爲戶曹參判。李在簡爲知春秋。鄭民始爲內醫提調。金宗範爲杆城郡守。李魯春爲書狀官。李淞爲 莊陵參奉。初仕也。林濟遠爲校理。李度謙曺遠振爲副校理。嚴璹爲判尹。鄭景瑞爲右尹。李崇祜爲副摠管。
정조 7년 · 강
推御將李柱國。知義禁徐有隣。
정조 7년 · 목
敎曰。所捉山猪。不待發落。已食之云。御營大將李柱國推考。○承旨朴祐源啓言。知義禁徐有隣。旣入闕中。不爲肅謝。卽爲出去。事體未安。請推考。從之。敎以。必是兼帶勿擬之敎而然。其時下敎勿施。
정조 7년 · 강
命再明日文武科唱榜。親臨擧行。榻敎也。
정조 7년 · 강
召見承旨閣臣于誠正閣。左承旨朴祐源。右副承旨趙興鎭。直提學徐有防。檢校直閣徐鼎修。原任直閣徐龍輔鄭東浚。
정조 7년 · 목
命考抄啓文臣追試試券訖。予曰。昨日傳敎中。尤甚邑停退一款落漏。何也。原傳敎入之。命添書訖。予曰。末段二字。亦爲添書頒布。
정조 7년 · 강
判府事洪樂性。箚請使行賚去方物。賜批。
정조 7년 · 목
箚略曰。臣於昨筵。以今番使行方物事。略陳微見矣。畢竟以停止爲定。此固出於處理守經之論。而第念盛京咨文中所報。實是前所未有之擧。不可以尋常叩謝。言在我之道。不當膠守格外之旨。仍廢應行之例也明矣。今若只齎一道表文。空手入去。則其在奉行約條之義。雖以似得當。揆以報答殊異之禮。恐涉埋沒。且使命交際之事。或不無意外之慮。不可不再三商量。務歸完備。昨筵聖敎中。別具咨文賚去方物一款。實仰出尋常萬萬。如是然後。體面周至。事理穩當。伏願裁處焉。批以。箚辭議于領相。自廟堂草記稟處。仍命遣史官傳諭。
정조 7년 · 강
遞承旨徐龍輔尹承烈。以李得臣李鼎揆代之。尋遞鼎揆。
정조 7년 · 목
敎曰。左副承旨同副承旨許遞。前望單子入之。待下批牌招。○政院。以明日殿座時。鼎揆在外。合有變通啓稟。敎以。許遞。
정조 7년 · 강
遞校理林濟遠。修撰金載人。
정조 7년 · 목
因弘文館上番推移入直草記。敎以。試所進去玉堂許遞。前望單子入之。待下批。與未肅拜玉堂。竝卽牌招入直。
정조 7년 · 강
以李輯爲慶源府使。
정조 7년 · 목
咸鏡監司徐有寧。以慶源府使金益彬。親年七十。令該曹考例稟處事狀啓。敎以。慶源府使之代。口傳各別擇差。
정조 7년 · 강
命北道監試上試罷拿。其餘試官緘辭重推。
정조 7년 · 목
咸鏡監司徐有寧。以北道監試試官罷黜。其罪狀令攸司稟處事狀啓。敎以。此與海西試邑事有異。且遐土儒生之不嫺官方。不是異事。只上試官論勘足矣。況赴試兩守令。俱是災邑善治守令云。上試官依狀請先罷後拿。其餘試官。爲先緘辭。從重推考。
정조 7년 · 강
命高曕[瞻:I-PERSON]等。嚴問取服。
정조 7년 · 목
監試覆試二所啓言。今日場中。申潝金麟聖爲名人。呼名之際。擧措殊常。故爲禁亂官所捉。各別究問。則豐川居高曕[瞻:I-PERSON]。祥原居李弘濟代入云。莫重國試。換名冒入。事極驚駭。曕[瞻:I-PERSON]弘濟兩人。爲先着枷。押送于秋曹。以爲與申潝金麟聖兩人。更加査實。照律重勘。敎以。隨從尙可嚴禁。至於代入所犯。尤屬罔赦。竝令攸司。嚴問取服以聞。初場被捉。尙無啓目。該曹堂上事。極爲駭然。竝爲先從重推考。
정조 7년 · 강
命吏判備堂傳敎勿施。
정조 7년 · 목
敎曰。吏判聞是元備堂云。昨日傳敎勿施。
정조 7년 · 강
命唱榜。權停禮爲之。
정조 7년 · 목
敎曰。雨意不止。今日唱榜。以權停禮爲之。
정조 7년 · 강
召見承旨及下直閣臣于誠正閣。開城留守徐有防。成川府使鄭東浚。安岳郡守金載瓚。原任待敎李崑秀。行左承旨朴祐源。同副承旨趙興鎭。
정조 7년 · 목
予曰。雨勢如此。行者之事。殊可念也。卿等當於何日治發耶。有防載瓚等曰。臣等當於明日發行耳。東浚曰。臣則方聞憂患之報。不可遲待雨晴。今日卽發矣。予曰。待敎覲行。亦將明日發去耶。崑秀曰。然矣。予曰。唱榜擧子。皆已來會乎。興鎭曰然矣。祐源曰。以方物事。大臣方欲請對矣。予曰。旣已草記之後。又何請對乎。祐源曰。考見文跡。則方物有不可循例持去。故有此請對云矣。予曰。不必入對。以草記稟處之意。言送可也。
정조 7년 · 강
命麗陵參奉。自吏曹單付啓下。褒貶時書等第。
정조 7년 · 목
開城留守徐有防啓言。麗陵參奉以王氏差出。而卽本營自辟窠也。其着帽帶受料祿。入直供仕等節。無異京外官員。況且各邑麗王陵之春秋奉審諸處守護之檢飭勤慢。職務旣多。事例稍重。比麻田崇義殿監令。果有間焉。則監與令差下陞品時。輒關由吏曹。至於啓下。而此獨不然者。非但本府有擅便之嫌。揆以官方。無依據之端。故參奉輩亦不敢以官員自處。奉公檢下之際。不無多少掣肘之嘆。臣意則自今爲始。轉報吏曹。單付啓下後。每兩等臣營褒貶時。請一體書等第磨勘。從之。
정조 7년 · 강
許施開城今年加分耗。推移充補之請。
정조 7년 · 목
開城留守徐有防啓言。本府學宮之供億。校卒之支放。專靠於稅田所收餉還耗條。而昨年因田稅之蠲除。還穀之停退。諸般應下。多致減縮。故曾已請得昨年加分耗補給矣。今年則毋論稅還。昨秋停蠲之數。旣不得捧。而今年稅還。又復停蠲。供億支放之不足。比諸昨年。尤爲倍蓰。依昨年例。今年加分耗條。請推移充補。從之。
정조 7년 · 강
設文武放榜于仁政殿。
정조 7년 · 강
工曹判書鄭民始。以母病陳疏。乞遞藥院之任。賜批許之。
정조 7년 · 강
判敦寧金鍾正。以草莽臣陳疏下鄕。仍乞遞。賜例批。
정조 7년 · 목
予曰。今番使行時。方物一款。諸議多以爲一遵皇旨。不宜入送。而第此使行。乃是無前例之事。則其在特異之道。不可空手入去。方物雖委諸彼中。輸送似好矣。未知卿意如何。有隣曰。果如聖敎矣。
정조 7년 · 강
遞承旨鄭昌順。
정조 7년 · 목
敎曰。旣無情勢。連日懸病。不但院中無知申巳久矣。監煎事體。何等莫重。而致有都相替行之擧。都承旨鄭昌順遞差。
정조 7년 · 강
遞判尹嚴璹。戶曹參議奇彦觀。
정조 7년 · 목
敎曰。政官牌招開政。又敎曰。試所進去漢城判尹許遞。今日政差出。○因吏曹宗廟冬享薦俎官變通草記。允之。敎以。今日政差出。待下批牌招。受誓戒。
정조 7년 · 강
飭各 陵園墓修改。
정조 7년 · 목
禮曹啓言。各 陵園墓執頉處修改時。別無告由之例。依例令各其本 陵園墓官員。兼監役。從便修改事。請分付。敎以。修改事體。何等至重且大。而近來擧行。率皆虛實相蒙。從以毀墁爲事。事之駭然。孰甚於是。今番執頉處。雖於一張瓦一負土。萬一有如前不謹修改之弊。現發於宣傳官摘奸之行。則監役之寢郞。籌摘之計士。當隨現重勘。以此意預加嚴飭該曹及各 陵園墓官等處。使各書付壁上。交相惕念。來頭享 祀時。十分致精修改。而來頭修改諸處。自本曹別單一件書入。以爲留中憑考之地。
정조 7년 · 강
命今番謝使方物有無。有司堂上問議于時原任大臣。論列草記。仍以登對以奏。
정조 7년 · 목
備邊司啓言。因謝恩正使箚請方物賚去事。批旨有自廟堂稟處之命矣。今番使行方物之不爲入送。式遵庚子辛丑陳謝方物。一竝停免之禮咨。昨筵已有陳達。而今此正使箚請。亦出深思之慮。可爲完備之道。而更考庚子禮部咨文。則嗣後歲時慶節正貢外。其餘陳謝表章所有隨表貢物。槪行停止。無庸備進。辛丑回咨。則至曰嗣後務宜恪遵前旨。無庸備進。若再進。必令賚回。其善體以實不以文之至意。前後表咨。如是重複之後。猶復入送。事面終涉如何。依前定奪擧行。允合事宜。敎以。取見咨文謄錄。有覺悟者。今番謝恩無方物。抑有可據。而來頭我國陳請之使。亦可無方物乎。如欲一從皇旨。則年前皇旨。陳謝方物。槪行停止云云。莫重陳請之使。空手入去。果無如何之嫌乎。此一款正合爛商決定然後。徐議今番謝使方物有無可也。有司堂上一員。以此意問議于時原任大臣。各具意見論列草記。仍以草記。登對以奏。
정조 7년 · 강
備局以諸道穀簿狀覆啓。
정조 7년 · 목
備邊司啓言。傾因行副司直嚴璹上疏。諸道山沿穀物裒多益寡之道。作錢換貿及京司及本道所用穀物發賣與作錢。勿定沿邑。多劃山郡之便否。一從道內物情。令道臣出意見論理狀聞事覆奏。分付於三南兩西關東監司處矣。諸道狀聞。今始齊到。而洪忠監司金文淳狀本則以爲。沿峽還穀。在前則誠有多寡不均之患。而峽邑穀物稍優之處。近亦致漸耗之歎。沿邑則不但營耗之發賣不些。近年被災最甚。元數旣縮。未捧夥然。常賑穀軍作米。亦有區劃上納之例。故沿邑穀簿。比山郡尤爲不足。目下農形民情。俱極渴悶。嗣歲種糧。無路變通。見今還穀之猶可以推移處。不過左峽若而邑。姑待秋成畢糴。量宜移轉。恐合事宜。換貿一款。山沿穀價。高下懸殊。換貿之際。必將減縮。此則有難輕議。京司及本道所用穀物之作錢者。多劃山郡。亦爲均糴之道。而各衙門穀。或有不在於山邑。如此之邑。毋論京外所管。以他衙門穀相換區處然後。可無掣碍爲辭。全羅監司趙時偉狀本則以爲。本道十年以來。大異於前。向或以停蓄爲病者。反以穀少爲悶。究其故則多入停捧。或歸賑資。或次次移轉。今無偏多之邑。明春賙賑之憂。方在於沿邊諸邑。從便移粟。勢所不已。今雖有差多之處。後當爲相等之邑。目下本道穀簿。姑無偏多偏少之弊。作錢換貿。初非可論。道內發賣。則毋論山沿。較量分排。列邑移轉則商度傍近。漸次益寡。實合事宜爲辭。慶尙監司李秉模狀本則以爲。移轉之政。每阻於道路隔遠。作錢之議。慮或有中間奸弄。最是營閫需用之多劃山郡。持之以悠久。則庶可爲日計不足而歲計有餘。至若捧留於附近隣邑之倉。似不無補於春後轉輸之方。而第念隣倉之大小不一。道里之遠近各殊。此已難便難處之端。民情之緩急。亦或不同。稍豐之歲則猶恐付還。荐歉之年則猶恐漏糴。試以今年言之。民人加分之訴。守宰閉糴之報。不但在於沿邑。向所謂山郡穀多之處。亦莫不盡然。而自願移轉者。獨咸陽居昌安義等數邑。而恐不可以一例論。營閫需用。多劃山郡。每年移轉。一以裒益爲主。俾有漸次之道爲辭。原春監司蔡弘履狀本則以爲。道內穀簿。都不過三十餘萬石。民摠亦不過八萬餘戶。糶糴一款。別無大段弊瘼。至於移轉。或有逞程道絶遠。不無貽弊。嶺東各邑。旣有船路。酌量多少。從便轉移。至於穀物買賣。以錢換貿。猾吏舞弄。元數耗縮。勢所必至。固難輕議。各邑詳定米租豆太。出賦於民間者。合爲一萬五千餘石。其中上納條。與各邑官需條計除。則餘數可至五千餘石。而折價用下於各樣公費。今若就其穀少邑。以詳定所捧之穀。移付於元還。則可爲益寡之道。穀多邑。量其相換之數。作錢移送於穀少邑。詳定使之以錢公下。則亦可爲裒多之道。本道每年應例作錢者。卽營各庫排朔常賑耗及別會月課穀及備局句管穀。每年應例作錢。不下爲一萬餘石。當自臣營考見穀簿。全劃於穀多邑似宜。三件所陳。依此變通。則庶可推移均排於當年之內爲辭。平安監司李性源狀本則以爲。通一道參互民穀之數。則姑未見其山沿偏多偏少之弊。矯捄一款。別無可論。只就發賣條都數。多定於峽郡。少俵於沿邑。常使所減在峽。所增在沿。則積以歲年。可期均一。其外移轉之或因邑報民訴。不可不許施處。則計其遠邇。參以多少。務使便民。而不至於擾民然後。方可爲一分矯捄之道爲辭。竝請令廟堂稟處。黃海監司沈念祖狀本以爲。本道穀摠。元來不敷。見今各邑所在還穀。無論會付內外。應分之數。折米計之。則合爲十九萬八千餘石。而人戶都數。爲十三萬五千九百餘戶。各邑之每戶所受。不過爲一石七八斗。則均之爲不足。別無山沿之懸殊。移轉作錢。姑無可論。至若京司所管本道支放年例作錢條。自今爲始。每當區劃之時。量其多寡。分數均排。俾免日後列邑偏多偏少之弊爲辭矣。今以諸道道臣狀聞觀之。山沿穀簿。比前減縮。擧有不敷之患。蓋偏少偏多之弊。作錢換貿。皆以爲不可。今無可論。至於湖西。則左峽之穀。移於沿邑。本道所用穀物作錢。多劃山郡。而各衙門穀。如有不在山郡處。則以京外所管他衙門穀。相換區處。湖南則道內發賣。則毋論山沿。參量均排。移轉則商度傍近。漸次益寡。嶺南則營閫需用。多劃山郡。漸次移轉。一以裒益爲主。關西則京外衙門發賣條。多定於峽郡。少俵於沿邑。積以歲年。期於均一。移轉之因邑報民訴。不可不許施處。計其遠近。參以多少。務使便民。不至擾民。其所論列。大體詢同。俱得矯捄之要。竝依狀請施行。俾有漸次實效。關東則穀簿民摠。幾乎相當。糶糴一款。別無弊瘼云。則詳定穀相換。嶺東穀船運。事涉張大。竝姑置之嶺營各穀庫排朔及每年公用應例作錢者。區劃於穀多邑云者。最爲得宣。依此許施。海西則本道各邑所在還穀。均之爲不足。別無山沿之懸殊。移轉等節。固無可論。至若京司所管本道支放年例作錢條。量其多寡。分數均排云者。亦有合於裒益之道。使之依此施行。而只啓擧行緣由。不請稟處者。事體未安。黃海監司沈念祖推考警責。毋論京外衙門及營邑穀物。或移轉或發賣之時。務從裒益之道者。法意非不申嚴。而飭久則弛。終歸無實。從今以後。無蹈舊習。一遵知委。隨其多寡而增減之意。請諸道道臣處。一體嚴飭。允之。
정조 7년 · 목
予曰。備局有司堂上趙時俊。明早馳往諸大臣處。方物送不送一款。問議以來可也。
정조 7년 · 강
以金履正爲校理。李太亨爲修撰。前望也。
정조 7년 · 강
命使行時遣醫。首醫取稟。
정조 7년 · 목
敎曰。近來使行正使。以宗親儀賓大臣赴燕。則必有遣御醫之命。殆作不易之典。大抵故例不然。宗親而非大君王子。大臣而非勳戚耆耇。則未嘗有遣御醫之事。且於遣醫之時。首醫必稟何醫官入去。如無自主家帶率之命及自差備指名之敎。則不得循例入去。近無是事。只憑遣醫之命。元無取稟之擧。此雖微事。首醫輩所爲。極爲駭痛。今不必一一追勘。此後雖有遣醫之命。首醫來稟何醫官入去。來稟時。三廳醫官座目書入。
정조 7년 · 강
有政。吏曺參判趙時俊。參議金憙進。
정조 7년 · 목
以金履素申大升爲承旨。李東郁爲修撰。李命植爲判尹。鄭昌聖爲內醫提調。徐簡修爲泰仁縣監。
정조 7년 · 목
敎曰。議讞與詞訟之地。俱以長官。勢難竝管。判尹李命植許遞。前望單子入之。
정조 7년 · 강
罷副校理曺遠振李度謙職。
정조 7년 · 강
命慶源府使泰仁縣監。皆令明日辭朝。
정조 7년 · 강
命罪人申鳳朝配邑。移定稍實。
정조 7년 · 목
因原春監司蔡弘履。罪人申鳳朝到配啓本。敎以。係是災邑。自本道移定稍實邑事分付。
정조 7년 · 강
兵曹以李世玉等。水軍充定啓。
정조 7년 · 목
該曹啓言。借射罪人李世玉機張縣。辛福三宣川府。林仁坤固城縣。吳宗西昆陽郡。元應常長鬐縣。金海淡盈德縣。竝水軍充定。而竝押送各其配所。允之。敎以。充軍到付啓本。每不着實爲之。此後無或如前。一依到配狀例啓聞。爲奴之類。準此施行。俾無遺漏之弊事。令刑曹知委諸道。
정조 7년 · 강
命罪人金洛星等十八人更招。四館所書吏稱名人嚴刑捧招以聞。
정조 7년 · 목
刑曹啓言。罪人金洛星等原情。借名冒入之罪。箇箇遲晩。請竝考律嚴處。敎以。初試攔入。尙云變怪。會圍代入。尤係罔赦。名以士子。換佩他人號牌。替呈他人試券。甘自歸於改父易祖之科。其爲傷風化蔑倫紀。孰甚於是。冒犯邦憲。猶屬第二件事。此等之類。不可以士子齒之。刑推究問。載在大典。金洛星等十八人。雖已遲晩。不容但已。嚴刑更良取招以聞。在逃未就囚諸人。待就囚後。一體嚴刑究問。所謂四館所書吏稱名人。其作俑之罪。無非殺無赦。一猶難逭。況其符同售奸之狀。不一而足。竝與未輸款節次。各別嚴刑。箇箇考察。捧直招然後。修啓目以聞。前後館吏之以科場事。被罪何限。而猶不知戢。無難犯科。今又尋常處勘。後當循襲不已。殊乖生道殺人之意。學禮講時同伴之吏。必無不知之理。一竝捉來。嚴杖究覈。期於吐實。本館頭目下吏亦爲捉來。待結末刑推定配。
정조 7년 · 목
因京畿監司沈頤之宋宅麟山訟啓本。敎以。宋金之間。山地之無論孰主孰客。掘仍之無論誰可誰否。强弱則宋似强而金似弱。用意則金宋無可罪之跡。宋金有絕悖之跡。掘移一款。雖以庶人無步數不必遽斷。而山主之葬地。謂之偸埋。山主之置標。謂之越境。可謂當句內不成說。稱以改莎。漸欲都吞。亦可謂欲巧反拙。平夷人塚。自有當律。不可以已勘而置之。況且如渠蟣蝨之徒。特敎行査之下。不以實告。有若豪悍兩班。侮弄邦憲者然。情狀極其痛駭。金用九刑推一次定配事回諭
정조 7년 · 강
召見承旨趙興鎭朴祐源。原任直閣金宇鎭于誠正閣。
정조 7년 · 목
予曰。文武新恩。皆令待令於賓陽門外。正齊與否知入。予當親臨㴠仁亭宣醞。以此分付。予曰。右副承旨入侍於㴠仁亭。○予詢宇鎭曰。何日欲爲下去乎。宇鎭曰。明日下往矣。予曰。廿一日雨雹。廣州則不來云耶。宇鎭曰。姑無面報。未果詳知矣。予曰。廣州還上。亦入於分等停退之中耶。宇鎭曰然矣。予曰。軍餉亦爲停退。則今年軍餉還上之數。必多減縮。嗣歲賙賑亦當艱乏。誠甚悶然矣。宇鎭曰。還餉元數夥然。而減縮之數。亦將不少矣。
정조 7년 · 강
御㴠仁亭。親受文武新恩謝恩。
정조 7년 · 목
自內詣㴠仁亭陞座。文武新恩行四拜禮訖。宣醞如儀。仍命文武侍臣進退新恩後。使之進前。各詢姓名居住。下敎松京出身具弘漸曰。汝旣善射。兼又能講。當有收用之道。到門後卽爲上來可也。
정조 7년 · 강
命杆城郡守。亦令今日辭朝。
정조 7년 · 강
召見下直守令及承旨李得臣。檢校直閣金憙于誠正閣。